"חללית התיירים" התרסקה בשל טעות אנוש
חוקרים מצאו כי טייס המשנה של ספינת החלל SpaceShipTwo שיחרר את הבלמים 10 שניות מוקדם יותר וכתוצאה מכך נגרם כשל תחתית שהביא להתרסקות, בניסוי שנערך בחודש אוקטובר בקליפורניה. טייס המשנה נהרג
ynetפורסם: 28.07.15 , 19:22
ספינת החלל SpaceShipTwo, שהתפוצצה באוויר במהלך ניסוי בקליפורניה בחודש אוקטובר האחרון, התרסקה בשל טעות אנוש של טייס המשנה, ששיחרר את מנגנון הבלימה 10 שניות מוקדם מדי וגרם לכשל מבני. כך הודיעו הערב (יום ג') חוקרי בטיחות של הממשל בוושינגטון. טייס המשנה נהרג בתאונה ואילו הטייס נפצע קשה. החללית שפיתחה חברת Virgin Galactic של ריצ'רד ברנסון הייתה אמורה להביא בעתיד תיירים לחלל בתשלום.
חוקרי הבטיחות של משרד התחבורה בארצות-הברית קבעו כי בשל שחרור המנגנון כוחות אווירודינמיים הפעילו את הבלמים בכלי הטיס, דבר שהוביל בסופו של דבר להתרסקות שאירעה במהלך טיסת המבחן ב-31 באוקטובר במדבר מוהאבי. החוקרים הוסיפו כי לא היו אמצעים כדי להתגבר על הטעות שביצע טייס המשנה, מייקל אלסבורי. ההתרסקות אירעה מיד לאחר שהוצת המנוע הרקטי של החללית, זמן קצר אחרי שהתנתקה מ-WhiteKnightTwo.
רגע הפיצוץ(צילום: רויטרס)
ההתנתקות מהמטוס וההתרסקות(צילום: AP)
שברי החללית(צילום: רויטרס)
לפי התוכנית החללית הייתה אמורה לשאת בעתיד לחלל שישה נוסעים בתשלום בכל פעם, לצד שני הטייסים. בעבר דווח שכשהפרויקט יושלם תגבה חברת וירג'ין גלקטיק 200 אלף דולר עבור כרטיס טיסה. נוסעים המעוניינים להצטרף לטיסות הראשונות התחייבו לשלם כ-50 מיליון דולר. עם זאת, נקבע כי עליה לעבור כמה מבחנים.
כמה מעשירי העולם ואושיות תרבות ומדע רכשו כרטיסים לטיסות העתיד לחלל, בהם סטיבן הוקינג, טום הנקס, אשטון קוצ'ר, בראד פיט, אנג'לינה ג'ולי וקייטי פרי. הזמרת ליידי גאגא הודיעה כי היא מתכוונת להופיע בחללית SpaceShipTwo - בחלל. בסך הכול, יותר מ-700 בני אדם נרשמו לטיסות הראשונות לחלל שהיא אמורה הייתה לקיים אחרי כניסתה לשימוש.
ריצ'רד ברנסון(צילום: AFP)
אזור ההתרסקות(קרדיט: AP)
הבעלים של Virgin Group, החברה שהפעילה את החללית שהתרסקה, הוא ריצ'רד ברנסון. מדובר בפלייבוי בינלאומי בעל תואר אבירות. מותג העל שלו וירג'ין חולש על יותר מ-400 חברות בת העוסקות בשלל תחומים - ממשקאות קלים, דרך טיסות מסחריות ועד למוסיקה. ב-2004 הוא הכריז על כוונתו לייצר טיסות מסחריות לחלל, ויחד עם אחד ממקימי מייקרוסופט השיק את ה-SpaceShipOne. הוא הודיע כי בכוונתו לעלות בעצמו על הטיסה הראשונה של SpaceShipTwo.
רגע ההתרסקות באוקטובר